SPARKET: Chihuahuaen Leah ble sparket i hjel under en luftetur på St. Hanshaugen i Oslo, mens hundepasseren ble ranet. Foto: privat

Sparket i hjel under lufteturen

Chihuahuaen Leah ble i formiddag sparket til døde under en luftetur på St. Hanshaugen i Oslo.

Oppdatert 9. juli 2019

Artikkelen er over ett år gammel

Mannen som passet hunden, skal ha blitt ranet av en tilsynelatende beruset mann i parken midt i Oslo. Da Leah bjeffet, ble hun sparket to ganger i hodet.

Hundeeieren er sønderknust.

– Hun var en veldig snill og god hund, som jeg har hatt i ti år. Dette er en fryktelig lei dag, sier Rubi Chantel Løken (28) fra Klemetsrud i Oslo.

Den lille chihuahuaen døde etter ankomst på dyreklinikken.

Politiet ble varslet klokken 11.25 om ranet, som skal ha skjedd en time før.

– Vi fikk melding om at hunden og personen var ute og gikk tur, da en mann kom og sparket hunden i hodet, sier operasjonsleder i Oslo-politiet, Christian Krohn Engeseth.

– Fremstår som personran

Han opplyser at politiet etterforsker saken som personran og drap av hund.

VENNER: Rubi Chantel Løken (28) hadde hatt Leah som trofast følgesvenn i ti år. Foto: Privat

– Det kan fremstå som et personran, hvor mannen har utøvd vold mot både den som luftet hunden og hunden. Vi undersøker om det er videoovervåkning i området, og har fått beskrivelse av gjerningsperson, sier Engeseth.

Politiet går ut med følgende signalement:

Mann, 180 centimeter høy, mellom 35- 40 år, mørk i huden, lite hår, skjegg. Han hadde på seg en brun ullgenser og mørk dongeribukse.

Politiet ber eventuelle vitner om å ta kontakt.

DØDE: Leah døde på dyreklinikken, etter ranet på St. Hanshaugen i formiddag. Foto: Privat

Hendelsen skal ha skjedd i nærheten av bussholdeplassen i Colletts gate.

Rubi Chantel Løken forteller at en kamerat av henne tok med Leah på morgentur i parken, da en fremmed med ølboks i hånden stoppet ham.

– Mannen tok om lag 2000 kroner i kontanter. Da Leah sto og bjeffet mot ham, sparket han henne to ganger i hodet , sier hundeeieren.

Vennen, som også skal ha blitt utsatt for vold, bragte hunden til Sinsen dyreklinikk. Der døde Leah.

Nakken var brukket og kraniet knust, i følge Løken.

Publisert: 09.07.19 kl. 15:16 Oppdatert: 09.07.19 kl. 18:22

Les også

Mer om Krim Vold Hund Ran Dyr